A he nyɛ yi wami kɛ gu hemi kɛ yemi nɔ, nɛ enɛ ɔ, pi nyɛ nitsɛmɛ nɛ nyɛ pee; mohu ɔ, e ji Mawu nike ní.—Efe. 2:8.
Mwɔnɛ ɔ, Yehowa we bi ngɛ hemi kɛ yemi ngɛ Matsɛ Yemi nɛ Mawu to sisi ɔ mi. Enɛ ɔ ha nɛ nihi nɛ a hiɛ pe ayɔ kpaanyɔ lɛ a ngɛ mumi mi paradeiso ɔ mi ngɛ je kɛ wɛ. Mawu mumi ɔ nɛ kudɔɔ nihi ngɛ paradeiso nɛ ɔ mi. (Gal. 5:22, 23) Niinɛ, enɛ ɔ tsɔɔ kaa anɔkuale Kristofohi ngɛ hemi kɛ yemi kɛ suɔmi wawɛɛ! Adesa ko be nyɛe maa pee nɔ́ nɛ ɔ. Wa Mawu ɔ nɛ e pee enɛ ɔ. Ní tsumi ngua nɛ ɔ ‘pee okadi nɛ maa hi si kɛ maa ya neneene, nɛ a kɛ ma kai nɔ́ nɛ Yehowa tsu.’ (Yes. 55:13) Yehowa maa ya nɔ nɛ e ma ha nihi fuu ma ba piɛɛ wa he ngɛ mumi mi paradeiso nɛ ɔ mi. Nyagbenyagbe ɔ, nihi nɛ a ye mluku, nɛ a peeɔ nɔ́ nɛ da, nɛ a ngɛ bua jɔmi ɔ ma hyi zugba a nɔ tsuo, nɛ a ma je Yehowa yi kɛ ya neneene. Nyɛ ha nɛ waa ya nɔ nɛ wa ná hemi kɛ yemi ngɛ Yehowa si womi ɔmɛ a mi! w16.10 4:18, 19
Ni komɛ ngɛ nyɛɛe basabasa ngɛ nyɛ kpɛti.—2 Tɛs. 3:11.
Asafo mi nikɔtɔma amɛ daa Baiblo ɔ nɔ nɛ a kɛ blɔ tsɔɔmi haa wɔ. Mo kai ga womi nɛ Paulo kɛ ha nihi nɛ a bɛ a je mi saminya ngɛ asafo ɔ mi ɔ. A kpɛti ni komɛ “ngɔɔ a nya ngɔ woɔ nihi a sanehi a mi.” E ngɛ heii kaa asafo mi nikɔtɔma amɛ wo mɛ ga, se a kɛ ga womi ɔ tsu we ní. Kɛ e sa kaa asafo ɔ kɛ nɔ ko kaa jã a nɛ hi si ha kɛɛ? Paulo tsɔɔ kaa: “Nyɛ kadi lɛ, nɛ nyɛɛ kɛ lɛ ko bɔ.” Blɔ tsɔɔmi nɛ ɔ tsɔɔ kaa e sɛ nɛ a kɛ nɔ ɔ nɛ bɔ, se kɛ̃ ɔ, e sɛ nɛ a bu lɛ kaa he nyɛlɔ. (2 Tɛs. 3:11-15) Mwɔnɛ ɔ hu ɔ, ke nɔ ko yaa nɔ nɛ e peeɔ ní komɛ nɛ sɛ ngɛ asafo ɔ mi, kaa nɔ ko nɛ e kɛ nɔ ko nɛ be asafo ɔ mi ngɛ nyɛɛe konɛ a sɛ gba si himi mi ɔ, eko ɔ, asafo mi nikɔtɔma amɛ maa tu magbɛ nɔ munyu ko kɛ bɔ lɛ kɔkɔ. (1 Kor. 7:39) Ke asafo mi nikɔtɔma amɛ tu munyu ko kaa jã a, kɛ o peeɔ o ní ngɛ a ga womi ɔ he ha kɛɛ? Ke o le nɔ nɛ ngɛ jamɛ a nɔ́ ɔ pee ɔ, anɛ o maa bɔ mɔde kaa o kɛ jamɛatsɛ ɔ be bɔe lo? Ke o fĩ si nɛ o kɛ lɛ bɔɛ ɔ, lɔ ɔ maa ye bua lɛ konɛ e na kaa e sa nɛ e kua je mi bami yaya a. w16.11 2:13
Nyumuhi maa te si ngɛ nyɛ nitsɛmɛ nyɛ kpɛti, nɛ a maa tu munyu kpɛ̃kpɛ̃ɛhi konɛ a kɛ gbla kaseli ɔmɛ kɛ nyɛɛ mɛ nitsɛmɛ a se.—Níts. 20:30.
Ngɛ Pentekoste ligbi ɔ nɔ ngɛ jeha 33 ɔ mi ɔ, a ngɔ mumi klɔuklɔu ɔ kɛ pɔ Yuda bi kɛ ma je li akpehi abɔ nu. Kristofohi ehe nɛ ɔmɛ ba pee ‘wɛtso nɛ Mawu hla, odehe osɔfohi, je ma klɔuklɔu, kɛ Mawu nitsɛ e ma.’ (1 Pet. 2:9, 10) Benɛ bɔfo ɔmɛ ngɛ zugba a nɔ ɔ, a bɔ mɔde nɛ a hyɛ Mawu asafo ɔ nɔ saminya. Se ni komɛ nɛ a ngɛ asafo ɔ mi ɔ ye “lakpa kɛ puɛ nyɛmimɛ ɔmɛ a tue kɛ ya nyɛɛ a se,” titli ɔ, ngɛ bɔfo ɔmɛ a gbenɔ se. (2 Tɛs. 2:6-8) Nyumu nɛ ɔmɛ a kpɛti nihi fuu ngɛ he blɔhi ngɛ asafo ɔ mi. A sɔmɔ kaa nikɔtɔmahi, nɛ pee se ɔ, a sɔmɔ kaa “osɔfohi.” Yesu de e se nyɛɛli ɔmɛ ke: “Nyɛ tsuo pɛpɛɛpɛ nyɛmimɛ ji nyɛ.” (Mat. 23:8) Se nihi bɔni osɔfo yemi. Nyumuhi nɛ a nyɛɛ hɛ mi ɔmɛ a kpɛti nihi fuu a bua jɔ je mi nile nɛ Aristotle kɛ Plato tsɔɔ ɔ he, enɛ ɔ he ɔ, a tsɔɔ lakpa tsɔɔmihi ngɛ jami ɔ mi, nɛ bɔɔbɔɔbɔɔ ɔ, a kɛ ba ma tsɔɔmi klɔuu nɛ ngɛ Mawu Munyu ɔ mi ɔ nane mi. w16.11 4:8